KIRJALLINEN KYSYMYS P-4011/00 esittäjä(t): Georg Jarzembowski (PPE-DE) komissiolle. EY:n perustamissopimuksen IV osaston soveltaminen rautatieliikenteeseen.



Virallinen lehti nro 235 E , 21/08/2001 s. 0045 - 0046



KIRJALLINEN KYSYMYS P-4011/00 esittäjä(t): Georg Jarzembowski (PPE-DE) komissiolle (13. joulukuuta 2000) Aihe: EY:n perustamissopimuksen IV osaston soveltaminen rautatieliikenteeseen Rautatieliikenteen palvelut kehittyvät ja alalla alkaa vihdoinkin esiintyä kilpailua eri yritysten välillä niin kansainvälisessä, kansallisessa, alueellisessa kuin kaupunkien sisäisessäkin liikenteessä. Monissa jäsenvaltioissa tämä on johtanut tähän asti valtion omistuksessa olleiden rautatieyritysten rakenneuudistuksiin, joissa muun muassa muodostetaan yrityksistä pienempiä, alueellisen liikenteen yrityksiä. On syytä epäillä, että tällöin etenkin irtain omaisuus arvioidaan tietoisesti siten, että entisten valtion yritysten tytäryhtiöt saavat epäoikeudenmukaisia etuja kilpailijoihinsa verrattuna. 1. Onko komissio selvillä tästä kehityksestä ja mihin toimiin se aikoo ryhtyä estääkseen kilpailun vääristymisen ja perusteettoman suoran ja epäsuoran valtion tuen jatkossa? 2. Tutkiiko komissio kansallisten rautatieyhtiöiden tilinpäätökset, jotta väärinkäytöksiltä vältyttäisiin? a) Jos vastaus on myönteinen, millaisia tuloksia se on tähän mennessä saanut tai millaisia ovat lopulliset tulokset? b) Jos vastaus on kielteinen, miksi komissio ei ole tutkinut asiaa ja millä muualla tavalla se aikoo estää kilpailun vääristymisen tai määräävän aseman väärinkäytön yhteismarkkinoilla tai jollakin niiden keskeisellä osa-alueella? Loyola de Palacion komission puolesta antama vastaus (19. helmikuuta 2001) Komissio on selvillä niistä lukuisista muutoksista, joita rautatieliikenteen alalla on tapahtumassa valtioiden ja EU:n lainsäädännön kehityksen vuoksi. Erityisesti nykyisten rautatieyhtiöiden rakenteiden muutokset ja uusien yritysten perustaminen voivat johtaa toimiin, joissa kilpailua ja valtiontukia koskevien sääntöjen noudattaminen joutuu kyseenalaiseksi erityisesti tilanteissa, joissa markkinat avautuvat yhä enemmän Euroopan laajuiselle kilpailulle. Komissio on jo tutkinut jäsenvaltioiden tekemien ilmoitusten johdosta muutamia tukitapauksia rahtisektorilla ja tarkastaa parhaillaan esimerkiksi joitakin yhdistyneiden kuljetusten kansallisia rahoitusjärjestelyjä. Komissio ei tarkasta säännöllisesti kansallisten rautatieyhtiöiden tilinpäätöksiä. Se voi joka tapauksessa hyödyntää tilinpäätöksiä ja verovarojen käyttöä valvovan tilintarkastustuomioistuimen raportteja. Hiljattain hyväksytty rautatiepaketti(1) johtaa todennäköisesti uusiin rakenteellisiin muutoksiin, joita komissio seuraa tarkasti voidakseen taata rautatieverkon oikeudenmukaiset ja syrjimättömät käyttöoikeudet. Euroopan rautatiemarkkinoiden seurantamekanismi, joka vahvistetaan uusissa direktiiveissä(3), auttanee komissiota saamaan tietoa säännöllisesti ja havaitsemaan poikkeavuudet. Lisäksi rautatiemarkkinoiden avautuminen voi myös johtaa siihen, että toimijat esittävät entistä enemmän kanteluja. Komissio haluaa myös kiinnittää kysyjän huomion maaliikennettä ja julkisia palveluhankintoja koskevia sopimuksia käsitteleviin ehdotuksiinsa(2), joita käsitellään neuvostossa ja Euroopan parlamentissa. Ehdotuksilla on tarkoitus lisätä jäsenvaltioiden tukitoiminnan avoimuutta rautatiealalla. (1) Ehdotukset KOM(98) 480, EYVL C 321, 20.10.1998. (2) EYVL C 365 E, 19.12.2000. (3) Ehdotukset KOM(98) 480, EYVL C 321, 20.10.1998.